**SPRENDIMAS**

**DĖL PRITARIMO AKCINĖS BENDROVĖS „ROKIŠKIO KOMUNALININKAS“ 2019 METŲ VEIKLOS ATASKAITAI**

2020 m. balandžio 24 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu ir Rokiškio rajono savivaldybės tarybos 2019 m. kovo 29 d. sprendimu Nr. TS-43 ,,Dėl Rokiškio rajono savivaldybės tarybos veiklos reglamento patvirtinimo“ patvirtinto Rokiškio rajono savivaldybės tarybos veiklos reglamento 273 ir 276 punktais, Rokiškio rajono savivaldybės taryba

n u s p r e n d ž i a:

1. Pritarti akcinės bendrovės „Rokiškio komunalininkas“ 2019 metų veiklos ataskaitai (pridedama).
2. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

PRITARTA

Rokiškio rajono savivaldybės tarybos

2020 m. balandžio 24 d. sprendimu Nr. TS-

**AKCINĖS BENDROVĖS „ROKIŠKIO KOMUNALININKAS“**

**2019 METŲ VEIKLOS ATASKAITA**

1. **PAGRINDINIAI DUOMENYS APIE BENDROVĘ**

Ataskaita parengta už 2019 metus. Visi skaičiai pateikti 2019 m. gruodžio 31 d., jeigu nenurodyta kitaip. Šioje ataskaitoje akcinė bendrovė‚ Rokiškio komunalininkas“ dar gali būti vadinama bendrove.

Bendrovės pavadinimas – akcinė bendrovė „Rokiškio komunalininkas“.

Teisinė forma – akcinė bendrovė.

Įstatinis kapitalas – 1 071 431,10 Eur.

Įregistravimo data – 1995 m. birželio 7 d.

Įmonės kodas – 173000664.

Buveinės adresas – Nepriklausomybės a. 12A, Rokiškis.

Registras – valstybės įmonė Registrų centras.

Telefono numeris (8 458) 71 083.

Fakso numeris (8 458)21 382.

Elektroninio pašto adresas [administracija@rokom.lt](mailto:administracija@rokom.lt)

Internetinis tinklalapis [www.rokom.lt](http://www.rokom.lt)

2019 metais bendrovės įstatinis kapitalas nesikeitė ir sudaro 1 071 431,10 Eur, tai 369 459 paprastos vardinės akcijos. Nominali vienos akcijos vertė – 2,90 Eur.

Bendrovės akcininkai:

Pagrindinis bendrovės akcininkas – Rokiškio rajono savivaldybė (323 035 akcijos arba 87,4 proc.);

Kiti akcininkai – 42 732 akcijos arba 11,6 proc.;

Bendrovės akcijos – 3 692 akcijos arba 1 proc.

Bendrovės valdymo organai: valdyba ir bendrovės vadovas – direktorius.

Bendrovės valdyba sudaryta iš šešių narių.

Bendrovės direktorius – nuo 2019-10-10 Vidmantas Maželis.

**II. DARBUOTOJAI IR DARBO APMOKĖJIMAS**

Bendrovės vidutinis darbuotojų skaičius 77. Vidutinis mėnesinis darbuotojų atlyginimas – 918 Eur.

|  |  |  |
| --- | --- | --- |
|  | Darbuotojų skaičius | Vidutinis mėnesio darbo užmokestis (Eur) |
| Vadovai | 2 | 1 978 |
| Administracija, specialistai | 13 | 1228 |
| Darbininkai | 62 | 815 |
| Iš viso: | 77 | 918 |

**III.TURTAS**

Bendrovės materialųjį turtą sudaro 1 192,9 tūkst. Eur vertės ilgalaikis materialusis turtas ir 47,9 tūkst. Eur vertės atsargos.

Ilgalaikį materialųjį turtą sudaro:

|  |  |  |  |  |
| --- | --- | --- | --- | --- |
| Eil.  Nr. | Ilgalaikis materialusis turtas | Įsigijimo savikaina  (tūkst. Eur) | Nusidėvėjimas  (tūkst. Eur) | Likutinė vertė  (tūkst. Eur) |
| 1. | Pastatai, statiniai ir įrenginiai | 677,5 | 236,5 | 441,0 |
| 2. | Transporto priemonės | 837,5 | 641,5 | 196,0 |
| 3. | Kiti įrengimai | 106,00 | 76,8 | 29,2 |
| 4. | Mašinos ir įrengimai | 1 292,00 | 938,1 | 353,9 |
| Iš viso: | | 2 913,00 | 1 892,9 | 1 020,1 |

**IV. ŪKINĖ VEIKLA, FINANSINIAI VEIKLOS RODIKLIAI**

Bendrovės veiklos tikslai yra įstatuose numatytos veiklos organizavimas ir vykdymas, siekiant gauti pelno.

Pagrindinės veiklos rūšys 2019 metais:

* atliekų surinkimas ir tvarkymas;
* šilumos gamyba ir tiekimas;
* transporto ir mechanizmų nuoma;
* teritorijų valymo žiemos metu;
* Rokiškio miesto tvarkymas ir priežiūra;
* pirties paslaugos;
* miesto apšvietimo priežiūra;
* kelio ženklų ir šviesoforų priežiūra
* statybos darbai;
* pastato priežiūros paslaugos;
* kitos paslaugos.

Pagrindinių veiklos rūšių pajamų – sąnaudų rodikliai per 2019 metus (tūkst. Eur):

|  |  |
| --- | --- |
| Pajamos | 1 528,9 |
| Sąnaudos iš viso: | 1 809,0 |
| darbo užmokestis | 672,0 |
| soc. draudimas | 15,2 |
| ilgalaikio turto nusidėvėjimas | 178,9 |
| medžiagos, atsarginės dalys | 153,4 |
| kuras | 352,1 |
| elektra | 14,9 |
| vanduo | 6,3 |
| šilumos energija | 8,8 |
| mokesčiai | 3,9 |
| kitos sąnaudos | 257,4 |
| administracinės sąnaudos | 146,1 |
| Veiklos rezultatas | -280,1 |

Per 2019 metus bendrovė gavo 1 528,8 tūkst. Eur pajamų, patyrė 1 808,9 tūkst. Eur sąnaudų. 2018 metais buvo gauta 1 628,0 tūkst. Eur pajamų ir patirta 1 766,8 tūkst. Eur sąnaudų. 2019 metais pajamų sumažėjo 99,2 tūkst. Eur, sąnaudų padidėjo 42,1 tūkst. Eur.

Bendrą rezultatą labiausiai įtakojo negautos pajamos atliekų surinkimo veikloje dėl rajono savivaldybės priimtų sprendimų. Rokiškio rajono savivaldybės tarybai 2017-01-27 sprendimu Nr. TS-6 pritarus Rokiškio rajono savivaldybės komunalinių atliekų tvarkymo sistemos administravimo sutarčiai, UAB Panevėžio regiono atliekų tvarkymo centras buvo paskirtas savivaldybės komunalinių atliekų tvarkymo sistemos administratoriumi bei jam pavesta administruoti rinkliavą už komunalinių atliekų tvarkymą. 2017-10-27 Rokiškio r. savivaldybės tarybos sprendimu Nr. TS-179 buvo panaikintas 2002-12-06 Rokiškio r. savivaldybės tarybos sprendimas Nr. 164 ,,Dėl Rokiškio rajono atliekų tvarkymo sistemos eksploatavimo“. Panaikinus minėtą sprendimą, neteko galios ir 2002-12-31 sutartis, pasirašyta tarp Rokiškio rajono savivaldybės ir AB ,,Rokiškio komunalininkas“, dėl Rokiškio rajono savivaldybės viešosios atliekų tvarkymo sistemos eksploatavimo ir jos plėtros, kurios galiojimas buvo numatytas iki 2020-12-31.

Atkreiptinas dėmesys ir į tai, kad 2019 metais sąnaudų padidėjimą lėmė ir tai, kad buvo apskaitytas ilgalaikių skolų (skolos laikotarpis ilgesnis nei 3 metai) nuvertėjimas 97 000, 00 Eur (pirkėjai – juridiniai asmenys (3 000 Eur), pirkėjai – šilumos vartotojai (40 000 Eur) bei pirkėjai už komunalines atliekas (54 000 eur)).

2019 metais bendrovė dalyvavo UAB Panevėžio regiono atliekų tvarkymo centro organizuotuose konkursuose dėl tekstilės atliekų surinkimo Rokiškio ir Panevėžio rajonų savivaldybių teritorijose bei jų sutvarkymo. 2019-08-12 su perkančiąja organizacija buvo pasirašytos 36 mėn. laikotarpiui tekstilės atliekų surinkimo ir jų sutvarkymo paslaugų teikimo sutartys, kurių bendra vertė – 110 587,65 Eur. 2019 metais pasirašius papildomus susitarimus prie pagrindinių Pakuočių atliekų tvarkymo organizavimo ir paslaugų teikimo laikinųjų sutarčių, pasirašytų su viešosiomis įtaigomis ,,Žalias taškas“, ,,Gamtos ateitis“, ,,Pakuočių tvarkymo organizacija“ dėl pakuočių atliekų sutvarkymo, leido išlaikyti gaunamas pajamas už antrinių žaliavų surinkimą. 2019 m. pajamos už antrinių atliekų pakuočių surinkimą sudarė 90,4 tūkst. Eur. 2018 m. šios pajamos buvo 90,6 tūkst. Eur.

Bendrovė dalyvavo įvairių paslaugų ir darbų viešuosiuose pirkimuose. Viešųjų pirkimų pagrindu 2019 metais sudarytos šios viešojo pirkimo-pardavimo sutartys: 2019-01-25 ir 2019-02-25 sutartys su Rokiškio rajono savivaldybės administracija dėl Rokiškio miesto vietinės reikšmės kelių, gatvių ir takų priežiūros paslaugos žiemos sezono metu, kurių bendra vertė – 116,3 tūkst. Eur, 2019-04-16 sutartis su Rokiškio rajono savivaldybės administracija dėl Rokiškio miesto komunalinio ūkio objektų aptarnavimo, priežiūros ir remonto paslaugų teikimo 36 mėn., kurios vertė 600 tūkst. Eur. 2019 m. AB „Rokiškio komunalininkas“ vykdė statybos darbus pagal pasirašytas rangos sutartis, sudarytas su perkančiosiomis organizacijomis: dėl VšĮ Rokiškio jaunimo centro turistinės bazės trinkelių ir medinio tako įrengimo darbų (sutarties vertė – 15,7 tūkst. Eur), dėl vandens gerinimo įrenginių rekonstrukcijos darbų vandenvietėje Raišių k., Juodupės seniūnija, Rokiškio raj. sav. (sutarties vertė – 17,8 tūkst. Eur), dėl šiluminės trasos paklojimo darbų (4,6 tūkst. Eur), dėl teritorijos tvoros su užrakinamai vartais įrengimo darbų (4,9 tūkst. Eur), Rokiškio miesto skersinės gatvės kapitalinio remonto darbų (38,7 tūkst. Eur), Rokiškio miesto Vytauto gatvės pėsčiųjų tako kapitalinio remonto darbų (236,5 tūkst. Eur).

Pajamos iš miesto gatvių ir kelių priežiūros žiemos metu bei šilumos gamybos ir realizavimo rodikliai, palyginti su 2018 m, dėl gamtinių sąlygų yra sumažėję. Buvo tęsiami šiluminių trasų remonto darbai Obelių, Pandėlio, Kamajų katilinėse.

Bendrovė per 2019 metus valstybei sumokėjo mokesčių (tūkst. Eur):

|  |  |  |  |  |  |  |
| --- | --- | --- | --- | --- | --- | --- |
| Gyventojų pajamų mokesčio | Pridėtinės vertės mokesčio | Žemės nuomos mokesčio | Nekilnojamojo turto mokesčio | Socialinio draudimo mokesčio | Kitų mokesčių | Iš viso |
| 109,0 | 288.43 | 2,2 | 2,5 | 158,18 | 10,3 | 570,61 |

**V. VEIKLOS PLANAI**

* Esant nuostolingai atliekų surinkimo veiklai, ieškoti būdų nuostolingumui mažinti, spręsti klausimą dėl sutarčių nutraukimo / nepratęsimo. Gavus valdybos pritarimą, 2020-03-20 UAB Panevėžio regiono atliekų tvarkymo centras informuotas dėl mišrių komunalinių atliekų surinkimo Rokiškio rajono savivaldybės teritorijoje sutarties, pasirašytos 2017-09-26, nepratęsimo po 2020-09-26.
* Didinti antrinių atliekų pakuočių surinkimo kiekius bei įkainius, kas sąlygotų pajamų augimą. Skatinti gyventojus rūšiuoti atliekas, kas sumažintų iš gyventojų surenkamų mišrių komunalinių atliekų kiekius.
* Dalyvauti statybos darbų, transporto nuomos, miesto priežiūros darbų, atliekų surinkimo ir kitos veiklos pobūdį atitinkančiuose viešųjų pirkimų konkursuose nustatant pelningą kainodarą.
* Ieškoti naujų rinkų pervežant krovinius tarptautiniais maršrutais, aktyvinti transporto paslaugų, transporto priemonių, statybinių mašinų bei mechanizmų nuomos paslaugų teikimą privatiems asmenis.
* Įvertinus turimos technikos, transporto priemonių panaudojimo efektyvumą, techninę būklę, priimti sprendimus dėl jų atnaujinimo. Atsisakyti neefektyviai dirbančių, techniškai pasenusių ir daug remonto išlaidų patiriančių transporto priemonių.
* Didinti pirties įkainius.
* Efektyvinti darbo apmokėjimo sistemą.
* Peržiūrėti nepelningas veiklas bei įvertinti jų veiklos tęstinumą.
* Peržiūrėti teikiamų paslaugų įkainius dėl daugiabučių namų, kuriuose nėra įsteigta bendrijų teritorijos priežiūros, kurie nebuvo didinti nuo 2014 metų.
* Teikti ieškinius teismui dėl skolų priteisimo, vykdyti išieškojimą per antstolių kontoras pagal išduotus vykdomuosius dokumentus, efektyvinti ikiteisminį skolų išieškojimą. Kas ketvirtį vertinti skolų išieškojimo pažangą. Nepasiteisinus priemonėms, išbandyti naujus būdus.

Bendrovės direktorius Vidmantas Maželis

Rokiškio rajono savivaldybės tarybai

**AIŠKINAMASIS RAŠTAS**

**PRIE SPRENDIMO PROJEKTO ,,DĖL PRITARIMO AKCINĖS BENDROVĖS „ROKIŠKIO KOMUNALININKAS“ 2019 METŲ VEIKLOS ATASKAITAI“**

2020-04-10

Rokiškis

**Parengto sprendimo projekto tikslai ir uždaviniai.**

Kaip yra numatyta Lietuvos Respublikos vietos savivaldos įstatyme ir Rokiškio rajono savivaldybės tarybos veiklos reglamente, teikiama tarybai pritarti bendrovės veiklos ataskaita.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas ir Rokiškio rajono savivaldybės tarybos veiklos reglamentas.

**Sprendimo projekto esmė.**

Lietuvos Respublikos vietos savivaldos įstatymo 16 straipsnio 2 dalies 19 punkte, Rokiškio rajono savivaldybės tarybos 2019 m. kovo 29 d. sprendimu Nr. TS-43 patvirtintame Rokiškio rajono savivaldybės tarybos veiklos reglamente numatyta, kad savivaldybės taryba išklauso savivaldybės kontroliuojamų įmonių vadovų ataskaitas, vadovų atsakymus į tarybos narių paklausimus ir priima sprendimus dėl šių ataskaitų. Dėl to teikiama akcinės bendrovės „Rokiškio komunalininkas“, kurioje 87,4 proc. akcijų priklauso Rokiškio rajono savivaldybei, 2019 metų veiklos ataskaita. Ataskaitoje pateikti duomenys apie bendrovę, darbuotojus, jų darbo apmokėjimą, turtą, bendrovės ūkinę veiklą, finansinius rodiklius, bendrovės veiklos planai.

**Galimos pasekmės, priėmus siūlomą tarybos sprendimo projektą:**

**teigiamos** – bus laikomasi teisės aktuose nustatytų nuostatų.

**neigiamos** – nebus.

**Sprendimo nauda Rokiškio rajono gyventojams.**

Bendrovės veiklos ataskaita yra vieša, ir Rokiškio rajono savivaldybės gyventojai gali išsamiai susipažinti su bendrovės veikla, teikiamomis paslaugomis, gali teikti pasiūlymus, pageidavimus.

**Finansavimo šaltiniai ir lėšų poreikis**.

Sprendimui įgyvendinti savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė